Til parterne på høringslisten

**Høring over udkast til bekendtgørelse om tolkebistand efter sundhedsloven**

**. / .**

Sundheds- og Ældreministeriet sender hermed vedlagte udkast til bekendtgørelse om tolkebistand efter sundhedsloven i høring.

Lovforslaget om egenbetaling for tolkebistand (L 213) indeholder en bemyndigelse til sundhedsministeren om fastsættelse af nærmere regler om regionsrådets pligt til at yde tolkebistand efter stk. 1-3, herunder om undtagelser fra reglerne om opkrævning af gebyr for tolkning af bestemte sprog og for bestemte persongrupper, hvor ganske særlige grunde taler herfor.

Med bekendtgørelsen vil det bl.a. blive fastsat, at patienter, der efter sundhedsloven har ret til behandling hos alment praktiserende læge og praktiserende speciallæge samt på sygehus, i forbindelse hermed som udgangspunkt har ret til vederlagsfri tolkebistand, når lægen skønner, at en tolk er nødvendig for behandlingen.

Derudover vil det blive fastsat, at regionsrådet skal opkræve et gebyr for tolkebistand til patienter, der har haft bopæl i Danmark i mere end 3 år, når en tolk er nødvendig for behandlingen. Det vil dog efter bekendtgørelsen ikke være en betingelse for behandlingen, at der stilles garanti for betaling af gebyret for tolkebistand. Efter bekendtgørelsen vil der blive opkrævet gebyr for hver indlæggelse på sygehus, hvert ambulant besøg på sygehus og hver konsultation hos alment praktiserende læge eller praktiserende speciallæge i henhold til en differentieret gebyrstruktur.

Følgende persongrupper vil efter bekendtgørelsen være undtaget fra betaling af gebyr:

1. patienter, der som følge af nedsat fysisk eller psykisk funktionsevne midlertidigt eller varigt har mistet evnen til at tilegne sig henholdsvis oppebære og anvende tilegnede danskkundskaber,
2. børn, der møder frem til behandling uden ledsagelse af forældre,
3. forældre, der i forbindelse med behandling af et barn har behov for tolkebistand samt
4. personer fra Det Tyske Mindretal i Danmark, der har behov for tolkebistand i forhold til det tyske sprog.

Det vil desuden blive fastsat, at der ikke opkræves gebyr i forbindelse med tolkning af det grønlandske og færøske sprog.

Det bemærkes i denne forbindelse, at bekendtgørelse vil videreføre det gældende forbud mod anvendelse af børn som tolke. Det vil dermed efter bekendtgørelse fortsat ikke være tilladt at anvende børn under 18 år som tolke, medmindre det er nødvendigt i et akut og livstruende tilfælde. Børn over 15 år vil dog, udover hvor det er nødvendigt i et akut eller livstruende tilfælde, kunne anvendes som tolke, når det af den behandlingsansvarlige læge vurderes at være et let og uproblematisk tilfælde.

Sundheds- og Ældreministeriet skal anmode om at modtage eventuelle bemærkninger til bekendtgørelsesudkastet **senest den 20. juni 2018**.

Bemærkningerne bedes sendt til Sundheds- og Ældreministeriet, (Jura og Lovkvalitet, på sum@sum.dk med kopi til pkh@sum.dk.

Med venlig hilsen

Patrick Kofod Holm